# Airbus A320

### Wikipedia

Finnairin Airbus A320-200 (OH-LXK) laskeutumassa Lontoon Heathrow'n lentokentälle.

Airbus A320 on kapearunkoinen, kahdella suihkuturbiinimoottorilla varustettu liikennelentokone, jonka valmistaja on Airbus Industrie. A320 on suositun koneperheen ensimmäinen versio, ja siitä on myöhemmin kehitetty pidennetty malli A321, sekä lyhyemmät A319 ja A318.

## [muokkaa] Yleistä Airbus A320 -koneperheestä

A320 oli aikoinaan edistyksellinen konetyyppi: se mm. hyödynsi ensimmäisenä alle äänennopeuden lentävänä liikennelentokoneena uudenaikaista, tietokoneavusteista fly-by-wire-ohjausjärjestelmää ilman suoraa mekaanista yhteyttä ohjainten ja ohjainpintojen välillä. Tämä mahdollistaa ohjauskäskyjen turvallisuuden varmistamisen ennen niiden suorittamista, joten poikkeamat koneen normaalista suoritusarvoprofiilista voidaan ehkäistä ja korjata automaattisesti. Näin kone osaa automaattisesti estää esim. siiven kohtauskulman kasvamisen liian suureksi, mikä johtaisi koneen sakkaamiseen (näitä turvaominaisuuksia kutsutaan suojauksiksi, engl. protections).

Perinteisten rattiohjainten sijaan A320-perheen koneissa on ns. sidestick-ohjaimet, ja perinteiset analogiset mittarit on korvattu kuvaputkinäytöillä, joihin lentäjät voivat valita sopivan näkymän lennon vaiheen mukaan. Koneperheen eri malleissa on lähes täysin yhtenevät ohjaamot, joten lentäjät voivat lentää samalla tyyppikoulutuksella kaikkia malleja – 1–11 päivän pituisen muuntokoulutuksen jälkeen myös A330/340-malleja. A320-sarjan koneet voidaan varustaa joko CFM56- tai IAE V2500 -moottoreilla.

## [muokkaa] A320-koneperheen ohjaamolaitteistosta

Airbus A319:n ohjaamo

Airbus 320 -sarjan koneiden ohjaamoa hallitsevat kuvaputkinäytöt, joilla on lähes kokonaan korvattu (varamittareita lukuun ottamatta) perinteinen analoginen mittaristo. Useimpia laitteita on sekä kapteenille että perämiehelle omansa. Lentäjien pääasiallinen tietolähde on ns. Primary Flight Display eli PFD, johon yhdistyvät keinohorisontti, nopeusnäyttö ja automaattisen lennonohjausjärjestelmän tilanilmaisin nimeltään Flight Mode Annunciator eli FMA. Siinä näkyvät kullakin hetkellä aktiiviset autopilotin tilat.

Toinen suuri kuvaputkinäyttö on Navigation Display eli ND, joka näyttää koneen reitin ja koneen sää- ja liikennetutkista saatavaa tietoa pilvimuodostelmista ja muusta liikenteestä koneen läheisyydessä. Perinteisen autopilotin ohjauspaneelin (esim. Boeingin koneissa Mode Control Panel, MCP) korvaa A32X/330/340-koneissa ns. Flight Control Unit eli FCU, jolla sijaitsevat normaalit nopeus-, korkeus- ja lentosuuntaohjaimet. Perinteiseen verrattuna näissä valintasalvoissa on kuitenkin se erikoisuus, että niitä voidaan vetää ja työntää. Lentäjän vetäessä säädintä itseään kohti hän voi itse vaikuttaa säätimen ohjaamaan muuttujaan (selected mode). Työnnettäessä säädintä itsestä poispäin palaa muuttuja (esim. suunta) jälleen koneen lentotietokoneen ohjaukseen (managed mode). Tämän käyttöliittymän avulla lennonjohdon ohjeisiin reagoiminen vaikkapa lähestymisen aikana nopeutuu huomattavasti.

Lisäksi on vapaavalintaisena optiona FCU:hun saatavissa EXPED-painonappi, jota voidaan käyttää nousun tai liu'un jouduttamiseen tarpeen mukaan. Tällöin kone antaa liu'ussa negatiivisen pystynopeuden, joka vastaa nopeutta Mach 0.82/340 solmua, ja nousussa säätää pituuskallistusta säilyttämään green dot -nopeuden, jolla saadaan paras nosteen ja vastuksen suhde. (Nimitys "green dot" tulee PFD:llä ko. nopeuden merkkinä olevasta vihreästä pisteestä). EXPED-moodin käyttö on joissain lentoyhtiöissä kielletty toisaalta mukavuussyistä, toisaalta sekaannusten välttämiseksi toisen Airbus-lentokonetyypin (Airbus A310) kanssa, jossa vastaavassa paikassa sijaitsee nappi, joka keskeyttää nousun/liu'un (level-off).

Pääasiallisena suorana käyttöliittymänä koneen lentotietokoneeseen (Flight Management and Guidance Computer) toimivat ohjaamon kaksi lennonhallintayksikköä, tarkemmalta nimeltään Multipurpose Control and Display Unit, MCDU. Nämä vastaavat muiden nykykoneiden FMC-lentotietokoneita, ja niillä voidaan joustavasti hallita koneen sekä vaaka- että pystysuuntaista lentoprofiilia esim. lennonjohdon tai julkaistujen lähtö- ja tuloreittien (SID/STAR) vaatimusten mukaisesti.

Airbusin aikoinaan A300/310-koneisiin lanseeraama erikoisuus (johon nykyään jo muillakin valmistajilla on omat vastineensa, esim. Boeingin EICAS) on ECAM-järjestelmä (Electronic Centralized Aircraft Monitoring), joka näyttää tietoja koneen eri järjestelmien tilasta sekä poikkeustilanteissa myös tarvittavia korjaavia toimenpideohjeita (ECAM Actions).

Myös koneen moottoritehonsäätöjärjestelmä poikkeaa tavallisesta siinä, että se on lähes täysin automaattinen: Täysin vapaasti liikkuvien kaasukahvojen sijaan kahvat liikkuvat vapaasti vain joutokäynnin (forward idle) ja maksiminousutehon väliä sekä käytettäessä tehoreverssejä. Muihin tarkoituksiin kaasukahvojen matkalla on syvennyksiä (detents), joissa automaattinen tehonsäätöjärjestelmä (autothrust) ohjaa moottoritehoa: CLB-syvennystä käytetään nousun ja matkalennon aikana, FLEX/MCT-syvennystä vähennetyn lentoonlähtötehon aktivoimiseksi (käytetään useimmissa lentoonlähdöissä) ja TOGA-asentoa silloin, kun tarvitaan maksimaalinen moottoriteho, kuten ylösvedoissa tai vaativien olosuhteiden lentoonlähdöissä. Reverssejen käyttöä varten on reverssilukitus, idle-reverse-syvennys tyhjäkäyntireverssille sekä tehoreverssialue ja MREV-syvennys maksimireverssille.

Kuten edellä mainittiin, lennettäessä konetta käsin käytetään joystick-tyyppistä ohjainta (sidestick), josta kone on saanut lempinimen Nintendo. Tarkkaan ottaen sidestick on kuitenkin vain käyttöliittymä autopilotin pitch- ja roll-moodeihin; puhtaasti käsin konetta ei normaalisti lennetä oikeastaan koskaan. Sidestickin käyttö poikkeaa osaltaan merkittävästi normaaliohjaimien käytöstä, mutta emme tässä syvenny yksityiskohtiin, sillä Airbusin ohjausjärjestelmästä voisi kirjoittaa oman artikkelinsa – niin poikkeavan fly-by-wire-automatiikka siitä tekee.

## [muokkaa] A320-koneperheen konetyypit

### [muokkaa] Airbus A320

Air Francen Airbus A320-200

Koneperheen ensimmäinen versio lensi ensilentonsa 22. helmikuuta 1987. Alkuperäistä A320-100-mallia valmistettiin vain muutamia kappaleita. Jo seuraavana vuonna koneeseen suunniteltiin uusi polttoainesäiliö sekä ilmanvastusta pienentävät taivutetut siivenkärjet eli ns. wingletit ja tyyppimerkinnäksi tuli A320-200. Tyypillinen matkustajamäärä koneelle on 150.

Wikimedia Commonsissa on lisää materiaalia aiheesta Airbus A320.

### [muokkaa] Airbus A319

Finnairin Airbus A319 Düsseldorfissa

A319 on lyhennetty versio mallista A320. Tyypillinen matkustajamäärä on 124. Koneen ensilento oli 25. elokuuta 1995.

Konetyypistä on olemassa myös liikelentokoneversio A319CJ (Corporate Jetliner), jossa on perusmalliin verrattuna suurempi polttoainekapasiteetti suuremman kantaman saavuttamiseksi.

Wikimedia Commonsissa on lisää materiaalia aiheesta Airbus A319.

### [muokkaa] Airbus A321

Airbus A321-200

A321 on pidennetty versio A320:stä. Tyypillinen matkustajamäärä on 186. Koneessa on myös A320-200:een verrattuna erilainen siipi, vahvistettu laskuteline, suurempi polttoainekapasiteetti sekä suuremmat pyörät paremman jarrutustehon saavuttamiseksi. Konetyyppi lensi ensilentonsa joulukuussa 1996.

Wikimedia Commonsissa on lisää materiaalia aiheesta Airbus A321.

### [muokkaa] Airbus A318

Airbus A318

Koneperheen uusin tulokas on edelleen lyhennetty, 107-paikkanen A318. Kone lensi ensimmäisen kerran 15. tammikuuta 2002. Koneessa on muita A320-perheen koneita suurempi peräsin, jolla korjataan rungon lyhentämisestä aiheutunut sivuttaisvakauden menetys.

Muista koneperheen koneista poiketen A318 voidaan varustaa joko PW-6000- tai CFM56-moottoreilla.

Wikimedia Commonsissa on lisää materiaalia aiheesta Airbus A318.

## [muokkaa] Airbus A320 -sarja Flight Simulatorissa

Flight Simulator -käyttäjiä varten on olemassa useita hyviä A320-simulaatioita lisäosina. Maksullisella puolella yleisessä käytössä on PSS:n Airbus 320 Professional (lisätietoja täältä, ja myös Precision Manuals Development Group tekee koneesta omaa versiotaan Flight Simulator X:lle. Ilmaislisäosana on yhtenä vaihtoehtona saatavissa mm. IFDG:n konemalli ja Eric Marcianon paneeli, jotka muodostavat toimivan kokonaisuuden. Ne voi ladata osoitteesta www.avsim.com. Lisäksi uuteen Flight Simulator X:ään tulee A320 myös vakiokoneeksi yksinkertaisena versiona.

## [muokkaa] Kuvia

www.airliners.net Finnairin Airbus A320:n matkustamo
www.airliners.net Finnairin Airbus A320:n ohjaamo

www.flightlevel350.com Video: Air New Zealandin Airbus A320:n lentoonlähtö ja laskeutuminen matkustamosta kuvattuna. Kesto n. 5 min.

## [muokkaa] Katso myös

- Lentokone
- Airbus A330/340

## [muokkaa] Aiheesta muualla

- A320-koneperhe Airbusin sivuilla
- Airliners.net: Historiaa ja kuvia A320-koneperheestä
- Airbus A318, A319, A320, A321 Luettelo kaikista valmistetuista A320-koneperheen koneista
- Rakenteilla oleva A320-simulaattori

Haettu osoitteesta http://fi.wikipedia.org../../../a/i/r/Airbus_A320_0215.html

Luokka: Matkustajalentokoneet

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Bahasa Indonesia
- Bahasa Melayu
- Català
- Česky
- Deutsch
- Eesti
- English
- Español
- Euskara
- Français
- Հայերեն
- Italiano
- עברית
- Magyar
- Nederlands
- 日本語
- Norsk (bokmål)
- Polski
- Português
- Русский
- Simple English
- Српски / Srpski
- Svenska
- 中文